作者：张炎
词牌/韵律：甘州・八声甘州

paragraphs: 记玉关、踏雪事清游。
寒气脆貂裘。
傍枯林古道，长河饮马，此意悠悠。
短梦依然江表，老泪洒西州。
一字无题处，落叶都愁。
载取白云归去，问谁留楚佩，弄影中洲。
折芦花赠远，零落一身秋。
向寻常野桥流水，待招来、不是旧沙鸥。
空怀感，有斜阳处，却怕登楼。

标签：宋词三百首